
Փորձ է արվում միջոցներ գտնել ազատ արձակելու «Սդղի գյոլի» գործով կալանավորված Սյունիքի մարզպետ Սուրիկ Խաչատրյանի որդուն: Այս մասին այսօր՝ հուլիսի 29-ին, լրագրողների հետ զրույցում ասաց Սուրիկ Խաչատրյանի մահափորձի մեջ մեղադրվող Արա Բուդաղյանի փաստաբան Հայկ Ալումյանը: Հայտնում է News.am-ը:


«Կատարվածն իրենց ընտանիքի անդամների հերթական դրսեւորումն է, փորձ է կատարվել իրենց հանել այդ պատմությունից, այս անգամ առայժմ դա չի ստացվում»,- ասաց փաստաբանը:


Խաչատրյանը չի ընդունում իրեն առաջադրված մեղադրանքը: Նրա փաստաբանը Վերաքննիչ դատարանում բողոքարկել է առաջին ատյանի դատարանի որոշումը:


«Ա1+»-ի փոխանցմամբ՝ Հայկ Ալումյանը նշել է, որ այս գործով պետք է սպասել անակնկալների: «Ես կարծում եմ և նաև պնդում եմ իմ կարծիքը, որ նա չէր ձերբակալվի, եթե չլինեին ԶԼՄ-ները, որոնք այդ գործի մասին անընդհատ ահազանգում էին, սակայն այդ գործով պետք է սպասեք անակնկալների։ Հիմա դժվար է կանխատեսել, թե այս անգամ ինչ մեթոդներ կընտրեն նրան քրեական պատասխանատվությունից ազատելու համար, բայց , հավանաբար, ինչ-որ բան կփորձեն անել։ Շատ հավանական է, որ դա կանեն այն ժամանակահատվածում, երբ մամուլը արձակուրդի մեջ կլինի, այ հենց այդ փուլում էլ սպասեք անակնկալների»,- ընդգծել է փաստաբան Հայկ Ալումյանը:


Հիշեցնենք, որ նշված տարածքում մայիսի 2-ին՝ ժամը 17-ի սահմաններում, տեղի է ունեցել վիճաբանություն՝ դրանից ժամեր առաջ Գորիս քաղաքում տեղի ունեցած ավտովթարի կապակցությամբ, որի հետևանքով վնասվել էր  Մ.Զաքարյանի վարած ավտոմեքենայի կողային հայելին։  Վիճաբանության ժամանակ մի խումբ անձանց կողմից բռնություն է գործադրվել Մուշեղ եւ Հարություն Զաքարյանների նկատմամբ, որի հետևանքով Մ.Զաքարյանին պատճառվել է միջին ծանրության, իսկ Հ.Զաքարյանին` ծանր մարմնական վնաս:


 
